**Ministru kabineta noteikumu projekta** **„Grozījumi Ministru kabineta 2009.gada 17.februāra noteikumos Nr.164 „Noteikumi par aizdevumiem komersantu konkurētspējas uzlabošanai”” sākotnējās ietekmes novērtējuma ziņojums (anotācija)**

|  |  |
| --- | --- |
| **I.Tiesību akta projekta izstrādes nepieciešamība** | |
| 1. Pamatojums | Noteikumu projekts sagatavots, pamatojoties uz Ministru kabineta iekārtas likuma 31.panta pirmās daļas 3.punktu. |
| 2. Pašreizējā situācija un problēmas | Grozījumi 2009.gada 17.februāra noteikumos Nr.164 „Noteikumi par aizdevumiem komersantu konkurētspējas uzlabošanai” (turpmāk – MK noteikumi Nr.164) ir nepieciešami, lai nodrošinātu mērķtiecīgu valsts atbalsta sniegšanu komersantiem finansējuma pieejamības jomā un savlaicīgu līdzekļu apguvi, ierobežotos finanšu līdzekļus novirzot mikro, mazo un vidējo komersantu grupu finansēšanai.  2009.gada 21.aprīlī Latvijas Hipotēku un zemes banka (turpmāk – Hipotēku banka) un Ekonomikas ministrija noslēdza līgumu par komersantu konkurētspējas uzlabošanas aizdevumu īstenošanas nosacījumiem (turpmāk – Konkurētspējas programma) un kārtību, piesaistot Eiropas Reģionālās attīstības fonda (turpmāk – ERAF) līdzfinansējumu. Līgums nosaka, ka, atbilstoši ES prasībām, aizdevumu izsniegšanai no ERAF līdzekļiem tiek izveidots Aizdevumu fonds. Ministru kabineta 2009.gada 10.marta noteikumi Nr.238 „Par darbības programmas “Uzņēmējdarbība un inovācijas” papildinājuma 2.2.1.4.1.aktivitāti “Aizdevumi komersantu konkurētspējas uzlabošanai”” nosaka kārtību, kā komersantu konkurētspējas uzlabošanas aizdevumiem tiks piesaistīti ERAF un valsts līdzekļi 43.3 milj. LVL apmērā. Papildus Hipotēku banka ir piesaistījusi Ziemeļu Investīciju bankas finansējumu 70 milj. LVL apmērā. Tāpat komersantu kreditēšanai plānots izmantot Eiropas Investīciju bankas aizdevuma līdzekļus, kas saskaņā ar Likumu par valsts budžetu 2009.gadam paredzēti komercdarbības veicināšanas aizdevumiem. Līdz 2013.gada decembrim plānots izsniegt aizdevumus komersantiem konkurētspējas uzlabošanai vēļ aptuveni 15 milj. LVL apmērā (ieskaitot ERAF finansējumu).  No programmas darbības sākuma līdz 2012. gada 13.decembrim programmas ietvaros banka piešķīrusi 399 aizdevumus par kopējo summu 172.3 milj. LVL. No ERAF līdzekļiem Konkurētspējas programmas ietvaros ir izsniegti 63 aizdevumi par kopējo summu 46.7 milj. latu. 2012.gada nogalē ir sniegts valsts galvojums Hipotēku bankas aizņēmumam no Eiropas Investīciju bankas LVL 70 milj. LVL apmērā.  Saskaņā ar MK noteikumiem Nr.164 Konkurētspējas programmā tiek izsniegti apgrozāmo līdzekļu un investīciju aizdevumi mazajiem un vidējiem komersantiem, kā arī apstrādes rūpniecības nozares komersantiem neatkarīgi no komersantu lieluma. Saskaņā ar pašreizējiem programmas nosacījumiem vienam komersantam piešķirto aizdevumu apjoms nevar pārsniegt 7.5 milj. latus, un apgrozāmo līdzekļu aizdevumu apjoms ir no 100 000 latiem līdz 2.5 milj. latu, savukārt investīciju aizdevumu apjoms ir no 200 000 latiem līdz 5 milj. latu. Jāņem vērā, ka šī valsts atbalsta programma tika izstrādāta 2008.-2009.gadā, lai risinātu ekonomiskās krīzes radītās problēmas, kas programmas izstrādes laikā un turpmākajos gados galvenokārt bija saistītas ar komercbanku likviditāti. Ņemot vērā, ka šobrīd situācija finanšu tirgū un komersantu kreditēšanā ir mainījusies un lielajiem komersantiem ir piekļuve komercbanku piedāvātajiem aizdevumiem dzīvotspējīgu projektu finansēšanai, nepieciešams publisko finansējumu novirzīt uz tiem tirgus segmentiem, kuros vērojamas lielākas tirgus nepilnības un sarežģītāka pieeja finansējumam, proti, mikro, maziem un vidējiem komersantiem, jaundibinātiem komersantiem un ātri augošiem komersantiem.  Lai arī saskaņā ar Eiropas Savienības fondu ieviešanas regulām atbalsta savienošana nav aizliegta, tomēr, ņemot vērā Eiropas Komisijas pausto viedokli (Eiropas Komisijas 2012.gada 29.marta vēstule „Irregularly issued loan and guarantee return to European Regional Development Fund (ERDF) / Combination of grants with financial engineering instruments”) par Eiropas Savienības fondu līdzfinansēto aktivitāšu ieviešanu, proti, ka nav atbalstāma atbalsta apvienošana, kas sniegta dažādu ES fondu atbalsta programmu ietvaros, vienām un tām pašām attiecināmajām izmaksām, un lai mazinātu neatbilstoši veiktu izdevumu riskus nākotnē, kamēr nav saņemta vienota Eiropas Komisijas nostāja šajā jautājumā, Ekonomikas ministrija ierosina veikt grozījumus MK noteikumos Nr.164, nosakot, ka atbalstu aizdevumu veidā par tām pašām attiecināmajām izmaksām nedrīkst apvienot ar atbalstu citu programmu ietvaros, ja šāds atbalsts tiek finansēts no Eiropas Savienības struktūrfondu līdzekļiem. Šīs izmaiņas attiecas uz aizdevumu pieteikumiem, kas tiks iesniegti Hipotēku bankā pēc šo grozījumu spēkā stāšanās dienas, un nemaina nosacījumus līdz šim izsniegtajiem aizdevumiem. Ņemot vērā, ka Eiropas Savienības valsts atbalsta regulējums neaizliedz atbalsta savienošanu, ja tas finansēts no valsts vai citiem līdzekļiem, Hipotēku banka turpmāk var sniegt aizdevumus projektiem, kuri saņēmusi citu atbalstu ES fondu atbalsta programmu ietvaros, finansējot tās no Hipotēku bankai pieejamā finansējuma, kas nav piešķirts 2007.–2013.gada Eiropas Savienības fondu plānošanas perioda ietvaros darbības programmas "Uzņēmējdarbība un inovācijas" 2.2.1.4.1.aktivitātes īstenošanai, tai skaitā no valsts galvotā Eiropas Investīciju bankas aizdevuma līdzekļiem, kas piešķirts Hipotēku bankai 2009. gadā.  Ekonomikas ministrija šobrīd izstrādā tirgus nepilnību novērtējumu finansējuma pieejamības jomā, lai būtu iespējams plānot to, kāda veida atbalsta instrumentus un kādā apjomā komersantiem būs nepieciešams sniegt jaunveidojamās Attīstības finanšu institūcijas ietvaros, galvenokārt 2014.-2020.gada ES fondu plānošanas perioda ietvaros. Tādēļ, lai arī tirgus nepilnību novērtējuma ziņojums vēl nav pabeigts, Ekonomikas ministrija pēc konsultācijām ar tirgus dalībniekiem (komercbankām) ir guvusi apstiprinājumu tam, ka būtiskas nepilnības ir tieši finansējuma pieejamībā jaundibinātiem komersantiem un strauji augošiem komersantiem, kam paaugstināta riska novērtējuma dēļ ir ierobežotas iespējas saņemt finansējumu komercbankās. Tādēļ Ekonomikas ministrija uzskata, ka lietderīgi ir veikt grozījumus Konkurētspējas programmā pēc iespējas ātrāk, lai risinātu šīs tirgus nepilnības līdz brīdim, kamēr nav izstrādāti citi atbalsta instrumenti nākamā ES fondu plānošanas perioda ietvaros.  Lai nodrošinātu efektīvu finansējuma izlietojumu, Ekonomikas ministrija ierosina veikt izmaiņas Konkurētspējas programmas ieviešanas nosacījumos, nosakot, ka atbalstu var saņemt mikro, mazie un vidējie komersanti, kā arī samazināt vienam komersantam pieejamo aizdevumu apjomu līdz 1 miljonam latu investīciju aizdevumiem un 0.5 milj. latu apgrozāmo līdzekļu aizdevumiem.  Pēc Latvijas Komercbanku asociācijas biedru sniegtās informācijas, pieņemtā prakse par kredītriska novērtēšanu ir tāda, ka aizdevumiem līdz 0.35 milj. latu komersanti un aizdevumu pieteikumi tiek vērtēti pēc vienotas metodikas, nevērtējot katru gadījumu individuāli, savukārt aizdevumi, kas pārsniedz 0.35 milj. latu, tiek vērtēti individuāli. Ir atsevišķi gadījumi, kuros komersantiem, kuri pretendē uz aizdevumiem, kas pārsniedz 0.35 milj. latu, netiek piešķirts finansējums komercbankās – bieži tie ir jaundibināti vai strauji augoši komersanti ar paaugstinātu riska novērtējumu, un šādos gadījumos valsts atbalsts ir nepieciešams, lai finansētu dzīvotspējīgus projektus ar paaugstinātu risku.  Ņemot vērā augstāk minēto, Ekonomikas ministrija ierosina noteikt papildus nosacījumus tiem komersantiem, kas pretendē uz aizdevuma saņemšanu Konkurētspējas programmā, kas pārsniedz 0.35 milj. latu – šajos gadījumos nosakot, ka aizdevumus var piešķirt jaundibinātiem, vai darbību jaunā darbības jomā uzsākošiem, vai strauji augošiem komersantiem, jo šiem komersantiem salīdzinoši ir visierobežotākās iespējas saņemt finansējumu komercdarbības attīstībai. Bieži šādiem komersantiem jau ir esošas saistības (saņemts aizdevums) kādā komercbankā, taču tā izvērtējot riskus nesniedz komersantam papildus finansējumu, kas nepieciešams, lai attīstītos. Šādos gadījumos komersantam, lai saņemtu aizdevumu MK noteikumu Nr.164 ietvaros, Hipotēku bankā būs jāiesniedz komercbankas piekrišanas vēstule aizņemties finansējumu Hipotēku bankā.  Par strauji augošu komersantu šo noteikumu izpratnē Ekonomikas ministrija uzskata komersantu, kurš atbilstoši iesniegtajam biznesa plānam gada laikā palielinās apgrozījumu vai aktīvus vismaz par 25%, salīdzinot ar komersanta darbības rādītājiem aizdevuma saņemšanas brīdī. Plānojot šāda apjoma apgrozījuma vai aktīvu pieaugumu bieži komersants nevar nodrošināt savu līdzfinansējumu, lai komercbankā saņemtu kredītu. Papildus, ekonomiskās un finanšu krīzes rezultātā ir samazinājusies nodrošinājuma vērtība, kas vēl vairāk ierobežo strauji augošu uzņēmumu attīstības iespējas. Strauji augošu uzņēmumu attīstība ir nozīmīga arī Latvijas tautsaimniecības attīstībai, jo šādi uzņēmumi rada jaunas darba vietas. Statistikas dati no Lursoft parāda, ka 2009 -2011.gada periodā aptuveni 13% no apstrādes rūpniecības sektora pārstāv tieši strauji augošie uzņēmumi un šie uzņēmumi rada aptuveni 30% no visa nozares apgrozījuma. Līdz ar to, lai veiksmīgi novirzītu ierobežotos valsts atbalsta resursu tieši šādiem strauji augošiem komersantiem, tiek noteikts 25% apgrozījuma vai aktīvu pieauguma kritērijs.  Ņemot vērā to, ka jau šobrīd programmas saņēmēju loks ir ļoti ierobežots (nozaru ierobežojumi, finansējot uz ārējiem tirgiem orientētas nozares; komersanti, kas nav grūtībās; kā arī komersanti, kas realizē jaunus projektus vai paplašinās), nebūtu lietderīgi vēl papildus sašaurināt potenciālo finansējuma saņēmēju loku un izvirzīt papildus prasības.  Eiropas Komisijas 2008.gada 6.augusta Regulas (EK) Nr. 800/2008, kas atzīst noteiktas atbalsta kategorijas par saderīgām ar kopējo tirgu, piemērojot Līguma 87. un 88.pantu (vispārējā grupu atbrīvojuma regula), 1.pielikumā ir noteiktas definīcijas mikro, mazajiem un vidējiem komersantiem, proti:   * mikro komersants ir komersants, kam ir mazāk nekā 10 darbinieku un tā gada apgrozījums un/vai kopējā gada bilance nepārsniedz 2 miljonus eiro, * mazais komersants ir komersants, kam ir mazāk nekā 50 darbinieku un tā gada apgrozījums un/vai kopējā gada bilance nepārsniedz 10 miljonus eiro; * vidējais komersants ir komersants, kam ir mazāk nekā 250 darbinieku un kuru gada apgrozījums nepārsniedz 50 miljonus eiro, un/vai gada bilance kopumā nepārsniedz 43 miljonus eiro.   Lai nodrošinātu demarkāciju ar Mikrokreditēšanas programmu, ko līdzfinansē Šveices valdība, noteikumu projekts paredz noteikt minimālos sliekšņus aizdevumu apjomiem mikro komersantiem, nosakot, ka minimālais apgrozāmo līdzekļu aizdevuma apjoms ir 5 000 lati, bet investīciju aizdevumiem – 10 000 lati.  Lai nodrošinātu demarkāciju ar Starta programmu, ko līdzfinansē Eiropas Sociālais fonds un valsts budžets (darbības programmas “Cilvēkresursi un nodarbinātība” papildinājuma 1.3.1.2.aktivitātē “Atbalsts pašnodarbinātības un uzņēmējdarbības uzsākšanai”), noteikumu projekts paredz noteikt, ka jaundibinātiem komersantiem minimālais aizdevumu apjoms (apgrozāmajiem līdzekļiem un investīcijām) ir 54 000 latu.  Lai nodrošinātu aizdevumu MK noteikumu Nr.164 ietvaros demarkāciju ar aizdevumu izsniegšanu Ministru kabineta 2009.gada 15.septembra noteikumu Nr.1065 „Noteikumi par aizdevumiem sīko (mikro), mazo un vidējo saimnieciskās darbības veicēju un lauksaimniecības pakalpojumu kooperatīvo sabiedrību attīstības veicināšanai” ietvaros LHZB kā abu programmu ieviesēja vispirms nodrošinās pilnu ERAF līdzekļu apguvi MK noteikumu Nr.164 ietvaros, novirzot visus atbilstošos komersantus finansēšanai primāri šo noteikumu ietvaros. Jāņem vērā, ka MVU izaugsmes programmas ietvaros finansējumu var saņemt, piemēram, lauksaimniecības pakalpojumu kooperatīvās sabiedrības, kuras nevar saņemt finansējumu Konkurētspējas programmā, turklāt MVU izaugsmes aizdevumu programmā pieejamajiem aizdevumiem ir noteikti zemāki aizdevumu sliekšņi.  Pašreiz MK noteikumu Nr.164 6.punkts paredz, ka aizdevumu izsniegšanas termiņš ir 2013.gada 31.decembris. Lai novērstu šī punkta interpretācijas iespējas, ņemot vērā aizdevumu izsniegšanas procesa specifiku, nepieciešams precizēt iepriekšminēto MK noteikumu Nr.164 6.punktu, paredzot, līdz 2013.gada 31.decembrim ar atbalsta saņēmējiem jānoslēdz aizdevuma līgumi, tā ļaujot Hipotēku bankai reāli izmaksāt aizdevumus atbilstoši noslēgtajiem līgumiem arī pēc 2013.gada 31.decembra.  Aizdevumu pieteikumus un biznesa plānus, kas ir iesniegti Hipotēku bankā pirms šo noteikumu spēkā stāšanās dienas, izskatīs saskaņā ar tiem normatīvajiem aktiem, kas bija spēkā šo aizdevumu pieteikumu un biznesa plānu iesniegšanas dienā. |
| 3. Saistītie politikas ietekmes novērtējumi un pētījumi | Projekts šo jomu neskar. |
| 4. Tiesiskā regulējuma mērķis un būtība | Noteikumu projekts paredz veikt grozījumus MK noteikumos Nr.164, izdarot šādas izmaiņas:   1. Noteikt, ka atbalstu var saņemt tikai mikro, mazie un vidējie komersanti, attiecīgi precizējot noteikumu punktus, kuros iepriekš bijusi atsauce uz lielajiem komersantiem vai īpaši nosacījumi lielajiem komersantiem; 2. Noteikt, kādi komersanti šo noteikumu ietvaros uzskatāmi par jaundibinātiem un par strauji augošiem komersantiem; 3. Noteikt, ka investīciju aizdevumiem maksimālā summa ir 1 miljons latu un mikro komersantiem minimālā summa ir 10 000 latu; 4. Noteikt, ka apgrozāmo līdzekļu aizdevumiem maksimālā summa ir 0.5 milj. latu un mikro komersantiem minimālā summa ir 5 000 latu; 5. Noteikt, ka jaundibinātiem komersantiem aizdevumu minimālais apjoms ir 54 000 latu; 6. Noteikt, ka, ja kopējā aizdevumu summa vienam komersantam pārsniedz 350 000 latu, tad atbalsta saņēmējs jaundibināts komersants, vai komersants, kas uzsāk darbību jaunā darbības jomā, vai strauji augošs komersants, un tam kopā ar aizdevuma pieteikumu jāiesniedz Hipotēku bankā piekrišanas vēstule no kredītiestādes, kurā komersantam ir saistības; 7. noteikt, ka šo noteikumu ietvaros saņemto atbalstu, ja to finansē no Eiropas Savienības struktūrfondu līdzekļiem, par tām pašām attiecināmajām izmaksām nedrīkst apvienot ar citas valsts atbalsta programmas vai individuālā atbalsta projekta ietvaros piešķirto finansējumu; 8. noteikt, ka aizdevumu līgumu ar komersantiem noslēgšanas termiņš ir līdz 2013.gada 31.decembrim. |
| 5. Projekta izstrādē iesaistītās institūcijas | Hipotēku banka |
| 6. Iemesli, kādēļ netika nodrošināta sabiedrības līdzdalība | Nav. |
| 7. Cita informācija | Nav. |

|  |  |  |
| --- | --- | --- |
| II. Tiesību akta projekta ietekme uz sabiedrību | | |
| 1. | Sabiedrības mērķgrupa | Sīkie (mikro), mazie un vidējie komersanti |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Lielie komersanti. |
| 3. | Tiesiskā regulējuma finansiālā ietekme | Projekts paredz noteikt, ka aizdevumus komersantu konkurētspējas uzlabošanai varēs saņemt mikro, mazie un vidēji komersanti, bet vairs nevarēs saņemt lielie komersanti. Valsts atbalsta programmai pieejamais kopējais finansējuma apjoms netiek mainīts, taču tiek samazināts aizdevumu apjoms un programmas ietvaros tādējādi tiks veicināta pieeja finansējumam lielākam komersantu skaitam – it īpaši jaundibinātiem, darbību jaunā darbības jomā uzsākošiem un strauji augošiem mikro, mazajiem un vidējiem komersantiem. |
| 4. | Tiesiskā regulējuma nefinansiālā ietekme | Piešķirot mazāka apjoma aizdevumus, tiks palielināts aizdevumu saņēmēju skaits, tādējādi tiks veicinātas ekonomiskās aktivitātes valstī, radītas jaunas darba vietas, līdz ar to tiks sekmēta Latvijas tautsaimniecības attīstība un risinātas tirgus nepilnības, kas saistītas ar jaundibinātu un strauji augošu komersantu pieeju finansējumam. |
| 5. | Administratīvās procedūras raksturojums | Projekts šo jomu neskar. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav. |

**Anotācijas III, IV sadaļa - nav attiecināms.**

|  |  |  |  |  |  |
| --- | --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | | |
| 1. | Saistības pret Eiropas Savienību | | Ar noteikumu projektu tiks ieviestas šāda Eiropas Savienības tiesību akta prasības:  Komisijas 2008.gada 6.augusta Regula (EK) Nr.800/2008, kas atzīst noteiktas atbalsta kategorijas par saderīgām ar kopējo tirgu, piemērojot Līguma 87. un 88.pantu (vispārējā grupu atbrīvojuma regula) (Eiropas Savienības Oficiālais Vēstnesis, 2008.gada 9.augusts, L 214) (turpmāk – Komisijas Regula Nr.800/2008);  Komisijas 2006.gada 15.decembra Regula (EK) Nr. 1998/2006 par Līguma 87. un 88.panta piemērošanu *de minimis* atbalstam (Eiropas Savienības Oficiālais Vēstnesis, 2006.gada 28.decembris,  L 379) (turpmāk – Komisijas Regula Nr.1998/2006). | | |
| 2. | Citas starptautiskās saistības | | Projekts šo jomu neskar. | | |
| 3. | Cita informācija | | Atbilstoši Komisijas Regulas Nr.1998/2006 preambulas 7.punktam grūtībās nonākušu komersantu izvērtē atbilstoši Komisijas paziņojumam „Kopienas pamatnostādnes par valsts atbalstu grūtībās nonākušu uzņēmumu glābšanai un pārstrukturēšanai (2004/C 244/02)”. | | |
| **1.tabula Tiesību akta projekta atbilstība ES tiesību aktiem** | | | | | |
| Attiecīgā ES tiesību akta datums, numurs un nosaukums | | Ar normatīvo aktu tiek ieviestas šāda Eiropas Savienības tiesību akta prasības:  Komisijas Regula Nr.800/2008;  Komisijas Regula Nr.1998/2006. | | | |
| A | | B | | C | D |
| Attiecīgā ES tiesību akta panta numurs (uzskaitot katru tiesību akta  vienību – pantu, daļu, punktu, apakšpunktu) | | Projekta vienība, kas pārņem vai ievieš katru šīs tabulas A ailē minēto ES tiesību akta vienību | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, – sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, – norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Komisijas Regulas Nr.800/2008 1.pielikums | | *Noteikumu projekta 2.punkts* | | *Ieviesta pilnībā* | *Neparedz stingrākas prasības, nosaka mazā un vidējā komersanta definīciju.* |
| Komisijas Regulas Nr.1998/2006 1.panta pirmās daļas h) apakšpunkts | | *Noteikumu projekta 9.punkts* | | *Ieviesta pilnībā* | *Neparedz stingrākas prasības* |
| Komisijas Regulas Nr.800/2008 1.panta 7.punkts | | *Noteikumu projekta 12.punkts* | | *Ieviesta pilnībā* | *Neparedz stingrākas prasības* |
| Komisijas Regulas Nr.800/2008 7.panta 3.punkts | | *Noteikumu projekta 18.punkts* | | *Ieviesta pilnībā* | *Neparedz stingrākas prasības* |
| Komisijas Regulas Nr.1998/2006 2.panta 5.punkts | | *Noteikumu projekta 18.punkts* | | *Ieviesta pilnībā* | *Neparedz stingrākas prasības* |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas. | | Lai sniegtu de minimis valsts atbalstu, dalībvalstij ir obligāti jāpiemēro:  Komisijas Regula Nr.1998/2006. | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | MK noteikumu projekts saskaņā ar EK Regulas Nr.800/2008 3.pantu ir atbrīvots no iepriekšējas paziņošanas Eiropas Komisijā.  Bet, ņemot vērā, EK Regulas 800/2008 9.pantu, atbildīgā iestāde 20 darba dienu laikā pēc šī MK noteikumu projekta apstiprināšanas, izmantojot izveidoto Komisijas IT lietojumprogrammu SANI, sniegs Komisijai informācijas kopsavilkumu par šo atbalsta pasākumu. | | | |
| Cita informācija | | Nav | | | |

|  |  |  |
| --- | --- | --- |
| **VI. Sabiedrības līdzdalība un šīs līdzdalības rezultāti** | | |
| 1. | Sabiedrības informēšana par projekta izstrādes uzsākšanu | Noteikumu projekta izstrādes procesā tika iesaistīta Hipotēku banka, kas izteica priekšlikumus programmas uzlabošanai. |
| 2. | Sabiedrības līdzdalība projekta izstrādē | 2012.gada 3.decembrī notika Valsts atbalsta programmu koordinācijas un pilnveidošanas konsultatīvās padomes sēde, kurā tika izskatīti priekšlikumi izmaiņām Konkurētspējas programmā. Konsultatīvajā padomē ir iekļauti pārstāvji no Ekonomikas ministrijas, Finanšu ministrijas, Zemkopības ministrijas, Vides aizsardzības un reģionālās attīstības ministrijas, Latvijas Darba devēju konfederācijas, Latvijas Tirdzniecības un rūpniecības kameras, Latvijas Komercbanku asociācijas, Valsts kases un Lauksaimnieku organizāciju sadarbības padomes. Sēdē tika nolemts, ka padomes dalībniekiem ir jāvienojas par maksimālajiem aizdevumu sliekšņiem un nepieciešamajiem grozījumiem programmā.  2012.gada 13.decembrī Ekonomikas ministrija organizēja tikšanos ar Hipotēku bankas, Latvijas Komercbanku asociācijas, Finanšu ministrijas, Latvijas Darba devēju konfederācijas un Latvijas Tirdzniecības un rūpniecības kameras pārstāvjiem, kurā vienojās par konkrētām izmaiņām atbalsta programmas ieviešanā. |
| 3. | Sabiedrības līdzdalības rezultāti | Noteikumu projektā ir iestrādāti Hipotēku bankas, Latvijas Komercbanku asociācijas un komersantu intereses pārstāvošo asociāciju priekšlikumi. |
| 4. | Saeimas un ekspertu līdzdalība | Konsultācijas nebija nepieciešams rīkot. |
| 5. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikumu projekta izpildē ir iesaistīta Ekonomikas ministrija un Hipotēku banka. |
| 2. | Projekta izpildes ietekme uz pārvaldes funkcijā | Noteikumu projekta izpildi nodrošinās Hipotēku bankas darbības ietvaros. |
| 3. | Projekta izpildes ietekme uz pārvaldes institucionālo struktūru. Jaunu institūciju izveide | Noteikumu projekta izpildei nav nepieciešams radīt jaunas institūcijas. |
| 4. | Projekta izpildes ietekmes uz pārvaldes institucionālo struktūru. Esošu institūciju likvidācija | Noteikumu projekta izpildei nav nepieciešams likvidēt esošās institūcijas. |
| 5. | Projekta izpildes ietekmes uz pārvaldes institucionālo struktūru. Esošu institūciju reorganizācija | Noteikumu projekta izpildei nav nepieciešams reorganizēt esošās institūcijas. |
| 6. | Cita informācija | Nav. |

Ekonomikas ministrs D.Pavļuts

Vīza: Valsts sekretāra pienākumu izpildītājs,

valsts sekretāra vietnieks A.Liepiņš

24.04.2013 08:50

2765

Egita Poļanska

67013108, Egita.Polanska@em.gov.lv